ddrg/super_eurlex huggingface dataset:
KIRJALLINEN KYSYMYS P-3268/02 esittäjä(t): Maurizio Turco (NI) komissiolle. Tiedotusvälineiden rahoitus ja unionin ja jäsenvaltioiden julkisista varoista rahoittamien tiedotusvälineiden puolueettomuuden valvonta.



Virallinen lehti nro 155 E , 03/07/2003 s. 0122 - 0123



KIRJALLINEN KYSYMYS P-3268/02 esittäjä(t): Maurizio Turco (NI) komissiolle (12. marraskuuta 2002) Aihe: Tiedotusvälineiden rahoitus ja unionin ja jäsenvaltioiden julkisista varoista rahoittamien tiedotusvälineiden puolueettomuuden valvonta Kun otetaan huomioon, että tiedotuksen pluralismin ja puolueettomuuden loukkaaminen on vakava demokratian ja oikeusvaltion periaatteisiin kohdistuva rikkomus, ja kun otetaan huomioon Euroopan unionista tehdyn sopimuksen 6 ja 7 artikla, voisiko komissio vastata seuraaviin kysymyksiin: - Onko unioni rahoittanut joitain tiedotusvälineitä (lehdistö, radio, televisio, on-line) vuodesta 1992 tähän päivään? Mitkä tiedotusvälineet ovat saaneet rahoitusta? Millaisia summia on maksettu ja millä perusteella? Annettiinko rahoitusta avustusten, markkinointitoimien, toimielinten tiedotuksen tai jossain muussa muodossa? - Valvooko komissio unionilta mahdollisesti rahoitusta saavien tiedotusvälineiden pluralismia ja puolueettomuutta? Miten se suorittaa tätä valvontaa? - Kun otetaan huomioon, että pluralismin ja puolueettomuuden periaatteisiin kohdistuvat rikkomukset ovat vakavia oikeusvaltion periaatteiden rikkomuksia Euroopan unionista tehdyn sopimuksen 6 artiklan mukaan ja että tämän sopimuksen 7 artiklan mukaan komissiolla on valtuudet todeta tällaiset rikkomukset, valvooko se tai katsooko se, että on tarpeetonta valvoa jäsenvaltioiden julkisten tiedotusvälineiden tiedotusta pluralismin ja puolueettomuuden periaatteiden noudattamisen tai rikkomisen toteamiseksi? Romano Prodin komission puolesta antama vastaus (12. joulukuuta 2002) Komissio on rahoittanut vuodesta 1992 lähtien lukuisia viestintäalan organisaatioita, jotka ovat edustaneet kaikkea viestintää lehdistöstä televisio-ohjelmiin. Koska arvoisan parlamentin jäsenen kysymys on laaja, komissio katsoo, että yksityiskohtaisen vastauksen edellyttämä tutkimus olisi aikaa vievä ja että se ei välttämättä vastaisi kysymyksen todellista tarkoitusta. Tutkimuksessa näet olisi otettava huomioon suurin osa komission yksiköistä ja monenlaiset rahoitusvälineet. Tiedotusvälineitä rahoittaessaan komissio kunnioittaa täysin niiden toimituksellista vapautta. Näin menetellessään komissio noudattaa täysin Euroopan unionista tehdyn sopimuksen 6 ja 7 artiklaa. Komissio ottaa huomioon moniarvoisuuden ja tiedon puolueettomuuden siten, että se antaa kaikille tiedotusvälineille tasavertaiset mahdollisuudet, kun se käynnistää tarjouskilpailumenettelyjä ja tekee ehdotuspyyntöjä.
KIRJALLINEN KYSYMYS P-3329/02 esittäjä(t): Alexandros Alavanos (GUE/NGL) komissiolle. Tutkimusmenettely Olympic Airways -lentoyhtiölle myönnetyistä valtiontuista.



Virallinen lehti nro 155 E , 03/07/2003 s. 0136 - 0137



KIRJALLINEN KYSYMYS P-3329/02 esittäjä(t): Alexandros Alavanos (GUE/NGL) komissiolle (19. marraskuuta 2002) Aihe: Tutkimusmenettely Olympic Airways -lentoyhtiölle myönnetyistä valtiontuista Komissio ilmoitti suullisessa vastauksessaan kysymykseeni H-0369/02, joka koski komission tutkimusmenettelyä Kreikan myöntämästä valtiontuesta Olympic Airways -lentoyhtiölle, että se tekee lopullisen päätöksen tutkittuaan yksityiskohtaisesti Kreikan viranomaisilta ja asianosaisiksi ilmoittautuneilta kolmansilta osapuolilta saamansa tiedot. Kun otetaan huomioon, että komission päätös on erityisen tärkeä ja ratkaiseva Olympic Airways -lentoyhtiön tulevaisuudelle ja että asianosaiset ovat esittäneet huomionsa jo yli kuusi kuukautta sitten, voiko komissio ilmoittaa, milloin se aikoo tehdä lopullisen päätöksen Olympic Airways -lentoyhtiölle myönnettyjä tukia koskevasta kysymyksestä? Voiko komissio esittää kommentteja sille toimitetuista tiedoista? Loyola de Palacion komission puolesta antama vastaus (16. tammikuuta 2003) Komissio käynnisti EY:n perustamissopimuksen 88 artiklan 2 alakohdassa tarkoitetun virallisen tutkimusmenettelyn 6. maaliskuuta 2002(1) mahdollisesta valtiontuesta kreikkalaiselle lentoyhtiölle Olympic Airwaysille sekä mahdollisesta komission vuonna 1998(2) hyväksymän tuen väärinkäytöstä. Komissio totesi 11. joulukuuta 2002, etteivät Kreikan valtion myöntämät tuet Olympic Airwaysille olleet EY:n perustamissopimuksen mukaisia(3). Itse asiassa komission vuosina 1994 ja 1998 hyväksymiä tukia oli käytetty väärin ja Olympic Airways oli hyötynyt myös muista laittomista tuista. Tuet asettivat perusteettomasti Olympic Airwaysin edullisempaan asemaan sen kilpailijoihin verrattuna. Komissio vaati Kreikkaa perimään takaisin vuoden 1998 jälkeen myönnetyt laittomat tuet. Komissio päätti myös, että muut Kreikan toteuttamat toimet Olympic Airwaysin hyväksi eivät olleet valtiontukea(4). Komissio ei siis vastustanut 19,5 miljoonan euron suuruista lainaa, jonka Kreikka oli myöntänyt Olympic Airwaysille helmikuussa 2002. Komissio tuli lisäksi siihen tulokseen, ettei yhtiö ollut hyötynyt eduista, jotka liittyivät polttoaineen jakelujärjestelmään, ja ettei Olympic Airwaysille myönnetty korvaus muuttamisesta uudelle Spatan lentokentälle ollut tukea, kuten eivät olleet myöskään alennetun 8 prosentin suuruisen ALV:n maksaminen kotimaan lennoilta eikä Olympic Cateringille myönnetty kauppavelka. (1) EYVL C 98, 23.4.2002. (2) EYVL L 128, 21.5.1999. (3) EY:n perustamissopimuksen 87 artiklan 1 alakohdan nojalla. (4) Toimenpiteitä koskeva tutkimusmenettely käynnistettiin 6. maaliskuuta 2002 lokakuussa 2000 ja heinäkuussa 2001 jätettyjen kahden kantelun perusteella.
KIRJALLINEN KYSYMYS E-3110/02 esittäjä(t): Camilo Nogueira Román (Verts/ALE) neuvostolle. Israelin pääministerin Ariel Sharonin rikokset.



Virallinen lehti nro 155 E , 03/07/2003 s. 0091 - 0092



KIRJALLINEN KYSYMYS E-3110/02 esittäjä(t): Camilo Nogueira Román (Verts/ALE) neuvostolle (29. lokakuuta 2002) Aihe: Israelin pääministerin Ariel Sharonin rikokset Viime päivinä Israelin armeija on pääministeri Ariel Sharonin käskystä murhannut miehittämillään palestiinalaisalueilla kymmenittäin ihmisiä, joiden joukossa on ollut myös lapsia. Milloin neuvosto aikoo tuomita poliittisesti ja täysin selkeällä tavalla Israelin johtajan näistä rikoksista ihmiskuntaa vastaan ja ryhtyä tarvittaviin vastatoimiin? Vastaus (3. maaliskuuta 2003) Neuvosto on todella vakavasti huolissaan israelilaisten ja palestiinalaisten välisistä jatkuvista selkkauksista ja järkyttynyt miltei päivittäisistä ihmishenkien menetyksistä siviiliväestön keskuudessa. EU vetoaa edelleen molempiin osapuoliin, jotta nämä välttäisivät äärimmäisyyksiä ja tekisivät kaikkensa väkivallan ja terrorin lopettamiseksi välittömästi. Neuvosto toistaa tätä yhä uudelleen, myös Israelille. Samalla on korostettava, että on osapuolten itsensä asia pyrkiä rauhaan neuvotteluilla. Euroopan unioni on omasta puolestaan valmis läheisessä yhteistyössä kvartettiryhmän kanssa jatkamaan ponnisteluja lopullisen ja oikeudenmukaisen ratkaisun löytämiseksi Lähi-idän konfliktiin.
KIRJALLINEN KYSYMYS E-3073/02

esittäjä(t): Bart Staes (Verts/ALE) komissiolle

(25. lokakuuta 2002)

Aihe: Epoksijohdannaisten käyttö viininviljelyssä

Viittaan aikaisempaan hiljattain tehtyyn kysymykseen samasta aiheesta (E-3050/02) ja esitän muutamia lisäkysymyksiä.

Ecocert Italia on järjestö, joka valvoo muun muassa luomuviinin tuotemerkkejä. Järjestö kieltäytyy hyväksymästä luomuviiniksi viiniä, jota on kypsytetty epoksijohdannaisilla käsitellyissä astioissa. Toisaalta Italian terveysviranomaiset (USL) eivät salli luomuviinin viljelijöiden valmistaa viiniä betonisissa astioissa ilman, että ne on ensin käsitelty sisäpuolelta epoksilla.

Onko komissio vakuuttunut siitä, että epoksin käyttö on turvallista kansanterveydelle? Jos ei, niin mitä komissio aikoo tehdä ja mitä vaihtoehtoja se aikoo esittää?

Hyväksyykö komissio viinin valmistamisen paljaissa betonisissa astioissa? Jos ei, niin miten komissio perustelee kieltoaan?

Franz Fischlerin komission puolesta antamayhteinen vastauskirjallisiin kysymyksiin E-3050/02 ja E-3073/02

(6. joulukuuta 2002)

Viinisäiliöiden on oltava elintarvikkeiden kanssa kosketuksiin joutuvia materiaaleja ja tarvikkeita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/109/ETY(1) yleisten vaatimusten mukaisia.

Direktiivin 2 artiklassa säädetään, ettei tarvikkeista niiden tavanomaisessa tai ennalta arvattavassa käytössä saa siirtyä elintarvikkeeseen niiden ainesosia siten, että siitä voisi:

- aiheutua vaaraa ihmisten terveydelle;

- seurata sopimattomalla tavalla elintarvikkeen koostumuksen muuttumista tai sen aistinvaraisten ominaisuuksien pilaantumista.

Tiettyjen epoksijohdannaisten, erityisesti BADGE-, BFDGE- ja NOGE-eetterien, käytöstä elintarvikkeiden kanssa kosketuksiin joutuvissa materiaaleissa ja tarvikkeissa säädetään epoksijohdannaisten käytöstä elintarvikkeiden kanssa kosketuksiin joutuvissa materiaaleissa ja tarvikkeissa 20 päivänä helmikuuta 2002 annetussa komission direktiivissä 2002/16/EY. Kuluttajien terveys on turvattu, mikäli epoksimuovien tuottajat noudattavat direktiivin 2002/16/EY säännöksiä.

Näin ollen komissio katsoo, että mitä tahansa materiaalia tai tarviketta, joka on näiden direktiivien mukainen, voidaan käyttää minkä tahansa ruoan säilyttämiseen, ja tämä koskee myös betonisäiliöitä.

Viinien ja rypäleen puristemehun kuvausta ja esittelyä koskevista yleisistä säännöistä 24 päivänä heinäkuuta 1989 annetun neuvoston asetuksen (ETY) N:o 2392/89(2) 37 artiklassa säädetään viinin ja viinituotteiden säilyttämistä koskevista vaatimuksista. Näissä vaatimuksissa ei tarkenneta säiliöiden sisäpuolten pinnoitteiden koostumusta tai pinnoitteissa käytettyjen materiaalien laatua. Muussakaan yhteisön lainsäädännössä ei ole olemassa tarkempia sääntöjä.

Italian viranomaisten ja Ecocertin eroavat mielipiteet eivät osoita, että tarvittaisiin uutta epoksijohdannaisten käyttöä koskevaa eurooppalaista lainsäädäntöä, sillä niiden käytöstä elintarvikkeiden kanssa kosketuksiin joutuvissa materiaaleissa ja tarvikkeissa säädetään yhteisön tasolla direktiivissä 2002/16/EY.

(1) EYVL L 40, 11.2.1989.

(2) EYVL L 232, 9.8.1989.
KIRJALLINEN KYSYMYS E-3043/02 esittäjä(t): Paulo Casaca (PSE) komissiolle. Talousarvion ulkopuolisen alijäämän käsite julkisella sektorilla.



Virallinen lehti nro 155 E , 03/07/2003 s. 0078 - 0078



KIRJALLINEN KYSYMYS E-3043/02 esittäjä(t): Paulo Casaca (PSE) komissiolle (24. lokakuuta 2002) Aihe: Talousarvion ulkopuolisen alijäämän käsite julkisella sektorilla Lokakuun 10. päivänä 2002 ilmestyneen virallisen lehden mukaan Portugalin opetusministeriön alijäämä nousee 312 miljoonaan euroon vuonna 2002. Opetusministerin ilmoituksen mukaan menot ovat suuremmat kuin korjattuun talousarvioon on kirjattu. Alijäämän vähentämiseen liittyvistä useista toimenpiteistä huolimatta sen kasvu on ollut silmiinpistävää. Opetusministeriön tapaus ei ole ainoa, jossa on kysymys talousarvion ulkopuolisesta alijäämästä, mutta se on itse asiassa ensimmäinen tapaus, jossa vastuussa oleva ministeri myöntää asian. Voiko komissio selventää, miten otetaan huomioon tämä alakohtainen alijäämä julkishallinnon alijäämän käsitteessä ja joka tapauksessa perustella vastauksensa voimassa olevilla valtiontalouden tilinpitoa koskevilla kansallisilla määräyksillä? Pedro Solbes Miran komission puolesta antamayhteinen vastauskirjallisiin kysymyksiin E-3042/02, E-3043/02 ja E-3044/02 (25. marraskuuta 2002) Kun menot kirjataan kansantalouden kirjanpidon ja Euroopan kansantalouden tilinpidon ja aluetilinpidon järjestelmän (EKT 95) mukaisesti, ne kirjataan suoriteperusteisina eikä kassaperusteisina. Toisin sanoen menot kirjataan niiden vuosien tilinpitoon, joina maksusitoumukset on tehty, eikä vasta maksujen suorittamisen aikaiseen tilinpitoon. Portugalin vuoden 2002 tarkistettua talousarviota koskevassa talouskertomuksessa mainitaan, että edellisvuosina menoiksi kirjattujen maksusitoumusten takia tasataan vuonna 2002 menorästejä 2,1 miljardin euron edestä, joka on 1,6 prosenttia vuoden 2002 arvioidusta bruttokansantuotteesta (BKT). Kysymyksessä mainitun opetusministeriön talousarvion ulkopuolisen alijäämän yhteydessä on syytä tähdentää, että komissio valvoo koko julkista taloutta eikä sen tiettyjä osia tai sektoreita, ellei niissä havaita epätavallisia piirteitä, jotka voisivat asettaa vaakalaudalle julkisen talouden yleisten tavoitteiden saavuttamisen. Lisäksi arvoisan parlamentin jäsenen mainitsema alijäämä on ilmeisesti laskettu julkisen talouden kirjanpidon eikä EKT 95:n sääntöjen mukaisesti. Portugalin vuoden 2003 talousarvioon liitetyn talouskertomuksen mukaan on julkisen talouden alijäämätavoite vuonna 2003 2,4 prosenttia BKT:stä kansantalouden tilinpidon mukaisesti laskettuna. Nimenomaan kansantalouden tilinpitoon perustuvat julkisen talouden luvut ovat tärkeitä julkisen talouden valvonnassa ja erityisesti vakaus- ja kasvusopimuksen täytäntöönpanossa. Komission tiedossa ei ole muuta virallista ennustetta Portugalin vuoden 2003 julkisen talouden alijäämästä.
KIRJALLINEN KYSYMYS E-3007/02

esittäjä(t): Patricia McKenna (Verts/ALE) neuvostolle

(23. lokakuuta 2002)

Aihe: Länsi-Papuan itsemääräämisoikeus

Neuvoston olisi hyvä olla perillä siitä, että Länsi-Papuan kansa on vuodesta 1963 lähtien ollut Indonesian sotilasvallan alaisena. Kyseessä on sama armeija, jonka julmuudet Itä-Timorissa ovat niin hyvin tiedossa.

Onko neuvosto sitoutunut tukemaan kansainvälistä kampanjaa, jossa YK:n pääsihteeriä Kofi Annania kehotetaan arvioimaan uudelleen YK:n tukemaa vapaan valinnan lakia, jotta

länsipapualaiset voisivat 1960-luvun lopun valeäänestyksen sijaan saada todellisen mahdollisuuden ilmaista näkemyksensä siitä, kenen he haluavat hallitsevan Länsi-Papuaa?

Jos neuvosto ei ole sitoutunut tähän, miten se perustelee toimettomuutensa? Aikooko neuvosto nyt puuttua asiaan?

Vastaus

(20. helmikuuta 2003)

1. Neuvosto on useaan otteeseen korostanut vahvan, demokraattisen, yhtenäisen ja vauraan Indonesian merkitystä ja kannattanut painokkaasti maan alueellista yhtenäisyyttä. EU ei näin ollen ole sitoutunut kannattamaan Papuan aseman uudelleen arvioimiseen tähtäävää kansainvälistä kampanjaa.

2. EU on kuitenkin tuonut Indonesian viranomaisten kanssa useasti esiin vakavan huolensa Papuan poliittisesta, taloudellisesta ja humanitaarisesta tilanteesta. EU on kehottanut Indonesian hallitusta ratkaisemaan nopeasti ja määrätietoisesti lukuisat kyseisen maakunnan ongelmat, parantamaan ihmisoikeuksien ja Papuan väestön alkuperäiskulttuurin suojaamista sekä edistämään maakunnan taloudellista ja yhteiskunnallista kehitystä. EU korosti erityisesti tarvetta panna täysimääräisesti täytäntöön Papuan erityisautonomialaki ja tutkia ihmisoikeuksien rikkomiset, myös merkittävän papualaisen johtajan Theys Eluayn murha, jotta kyseisiin tekoihin syyllistyneet henkilöt saadaan saatettua oikeuden eteen.

3. Jakartan EU:n edustustojen päälliköt ovat vierailleet Papuassa maaliskuussa 2002 ja käyneet laaja-alaisia keskusteluja valtion virkamiesten, hallituksista riippumattomien järjestöjen sekä uskonnollisten ja heimojohtajien kanssa arvioidakseen tilannetta ja korostaakseen EU:n vahvaa kiinnostusta Papuan poliittiseen ja yhteiskunnalliseen kehitykseen. EU aikoo seurata jatkossakin tiiviisti kyseisen maakunnan kehitystä ja ottaa tarvittaessa eri ongelmia esiin Indonesian hallituksen kanssa.
KIRJALLINEN KYSYMYS E-3462/02 esittäjä(t): Christopher Huhne (ELDR) komissiolle. Taloudellinen yhdentyminen.



Virallinen lehti nro 137 E , 12/06/2003 s. 0211 - 0212



KIRJALLINEN KYSYMYS E-3462/02 esittäjä(t): Christopher Huhne (ELDR) komissiolle (6. joulukuuta 2002) Aihe: Taloudellinen yhdentyminen Voiko komissio arvioida, mikä on ulkomaalaisessa omistuksessa (muut jäsenvaltiot mukaan luettuina) olevien yhtiöiden osuus kunkin maan BKT:stä? Pedro Solbes Miran komission puolesta antama vastaus (27. tammikuuta 2003) Tarkoituksenmukainen indikaattori on ulkomaalaisomisteisten yhtiöiden tuottaman arvonlisäyksen osuus koko yritystalouden arvonlisäyksestä (tietoja keräävän valtion yrityskanta mukaan luettuna). Ohessa ovat yritystoiminnan rakennetilastojen puitteissa saadut tulokset, jotka sisältävät tarkasteltavina olleiden seitsemän jäsenvaltion tiedot vuodelta 1999. Tarkempia tietoja saa vuoden 1997 tilastot sisältävästä julkaisusta Foreign-owned enterprises (Ulkomaalaisomistuksessa olevat yritykset) sekä vuoden 1998 tilastot sisältävästä Statistics in Focus -sarjan julkaisusta Foreign-owned enterprises, jotka lähetetään suoraan arvoisalle parlamentin jäsenelle ja parlamentin sihteeristölle(1). >TAULUKON PAIKKA> Ranskan ja Luxemburgin osalta käytetään korvaavana indikaattorina palkansaajien lukumäärää. Yritystalous: NACE:n pääluokat CI ja K Näitä tuloksia ei kuitenkaan ole saatavissa kaikkien jäsenvaltioiden eikä unionin aggregaatin osalta. Eurostatin aloitteen pohjalta on parhaillaan neuvoteltavana luonnos asetukseksi ulkomaisten osakkuus- ja tytäryritysten rakenteesta ja toiminnasta. Tällaisen oikeudellinen kehyksen avulla olisi mahdollista toimittaa pyydetyt tiedot kaikkien jäsenvaltioiden osalta sekä unionin osalta kokonaisuutena. (1) Ks. myös komission vastaus arvoisan parlamentin jäsenen kirjalliseen kysymykseen E-3453/02. Katso sivu 210.
KIRJALLINEN KYSYMYS E-2714/02 esittäjä(t): Baroness Sarah Ludford (ELDR) neuvostolle. Kiinan kansantasavalta on karkottanut pohjoiskorealaisia pakolaisia.



Virallinen lehti nro 137 E , 12/06/2003 s. 0114 - 0114



KIRJALLINEN KYSYMYS E-2714/02 esittäjä(t): Baroness Sarah Ludford (ELDR) neuvostolle (26. syyskuuta 2002) Aihe: Kiinan kansantasavalta on karkottanut pohjoiskorealaisia pakolaisia Viime vuosina sadat tuhannet pohjoiskorealaiset ovat paenneet nälänhätää ja vainoja Korean demokraattisessa kansantasavallassa ja ylittäneet laittomasti rajan päästäkseen Kiinan koillisiin maakuntiin. Vuodesta 1999 lähtien Kiinan hallitus on palauttanut pakkokeinoin tuhansia pohjoiskorealaisia pakolaisia ja turvapaikanhakijoita, joita se pitää taloudellisista syistä siirtolaisiksi lähteneinä ja sen tähden laittomina maahanmuuttajina. Viimeisen vuoden ajan pakolaisiin on kohdistettu tehoiskuja ja lisätty heidän karkotuksiaan. Näin tapahtuu huolimatta siitä, että useilla pakolaisilla on epäilemättä aidot syyt hakea turvapaikkaa. He pakenevat Korean demokraattisesta kansantasavallasta, jossa ihmisoikeustilanne on surkea. Kiinan kansantasavalta luovuttaa pakolaiset kotimaahansa, jossa pohjoiskorealaisia odottaa erittäin epävarma kohtalo. Tilanne saattaa johtaa vangitsemisiin, kidutuksiin ja joissakin tapauksissa pikaisiin teloituksiin tai kuolemaan vankilassa nälän ja sairauksien seurauksena (tietolähde: Amnesty International). Karkottaessaan pakolaisia Kiinan hallitus kieltää heiltä oikeuden pakolaisaseman määrittämismenettelyyn. Tämä rikkoo palauttamiskiellon periaatetta, joka sisältyy vuoden 1951 pakolaisten oikeusasemaa koskevaan yleissopimukseen, jonka Kiina on allekirjoittanut. Mitä toimenpiteitä neuvosto aikoo toteuttaa varmistaakseen, että pohjoiskorealaisten pakolaisten ja turvapaikanhakijoiden oikeuksia kunnioitetaan ja että heidän turvapaikka-anomuksensa pääsevät rehelliseen ja puolueettomaan käsittelyyn vuoden 1951 pakolaisten oikeusasemaa koskevan yleissopimuksen mukaisesti? Katsooko neuvosto, että pohjoiskorealaisten epäoikeudenmukaiset karkotukset voidaan ottaa esille ihmisoikeuksista EU:n ja Kiinan välillä puolivuosittain käytävän vuoropuhelun seuraavalla kierroksella? Vastaus (6. helmikuuta 2003) 1. Neuvosto pyytää arvoisaa parlamentin jäsentä tutustumaan vastaukseen, jonka neuvosto on antanut parlamentin kysymykseen nro E-2242/02 ja joka pätee edelleen. 2. Neuvosto otti kysymyksen jälleen esille Kiinan viranomaisten kanssa EU:n ja Kiinan ihmisoikeusvuoropuhelun kierroksen yhteydessä Beijingissä marraskuussa 2002.
KIRJALLINEN KYSYMYS E-3249/02 esittäjä(t): Margrietus van den Berg (PSE) komissiolle. Arviointi Euroopan yhteisön humanitaarisen toiminnan (ECHO) kokonaissuunnitelmasta Angolassa vuonna 2000.



Virallinen lehti nro 137 E , 12/06/2003 s. 0181 - 0181



KIRJALLINEN KYSYMYS E-3249/02 esittäjä(t): Margrietus van den Berg (PSE) komissiolle (19. marraskuuta 2002) Aihe: Arviointi Euroopan yhteisön humanitaarisen toiminnan (ECHO) kokonaissuunnitelmasta Angolassa vuonna 2000 Euroopan yhteisön humanitaarisen toiminnan kokonaissuunnitelmasta Angolassa vuonna 2000 on laadittu yhteenvetokertomus, joka sisältää kymmenen suositusta. 1. Voiko komissio kertoa, mikä on sen kanta jokaisen eri kohdan sisällöstä? 2. Onko komissio tehnyt parannuksia asiakirjaan? 3. Jos on, niin millaisia? 4. Jos ei, niin miksi? Poul Nielsonin komission puolesta antama vastaus (9. tammikuuta 2003) Suoritettu riippumaton arviointi vahvisti, että yhteisön humanitaarisen avun toimiston (ECHO) päätös suunnata Angolaa koskeva ohjelmansa uudelleen keskeisten hätäaputehtävien hoitamiseen vetämällä pois tukensa erikoissairaanhoidon palveluilta oli asianmukainen. Vetäytymisstrategialla on arvioinnin mukaan pystytty merkittävässä määrin selkeyttämään ECHO:n toimenkuvaa niin, että se on voinut keskittyä ydintehtäviinsä. ECHO:n vuoden 2002 kokonaissuunnitelmassa hyödynnettiin tehtyä arviointia, ja ECHO:n panostus ydintehtäviinsä kävi erityisen tärkeäksi, kun Angolan humanitaarisen kriisin todellinen laajuus selvisi huhtikuussa 2002 julistetun tulitauon jälkeen. ECHO:n vuoden 2003 strategia noudattelee samoja linjoja keskittyen erilaisiin ihmishenkien pelastamiseen liittyviin terveydenhuolto-, ravitsemus-, hätäapu- ja huoltotoimiin alueilla, jonne vasta äskettäin saatiin pääsy. Samalla tarkoituksena on liittää nämä toimet heti hätätilanteen vakiinnuttua sopiviin humanitaarisen avun korvaaviin välineisiin. ECHO on jatkuvasti yhteydessä kumppaneihinsa sekä päätoimipaikoissa että kentällä ylläpitäen kahdenvälisiä yhteyksiä ja ohjelmastrategioita koskevaa vuoropuhelua. ECHO:n vuosistrategia, yksittäisiä maita koskeva humanitaarisen avun strategia sekä kokonaissuunnitelmien, päätösten ja arviointien tiivistelmät julkaistaan Internetissä. Käytännön toimenpiteitä esittelevä taulukko lähetetään suoraan arvoisalle parlamentin jäsenelle ja parlamentin sihteeristölle.
KIRJALLINEN KYSYMYS P-2254/02 esittäjä(t): Marianne Eriksson (GUE/NGL) neuvostolle. Ihmisoikeudet Länsi-Saharassa.



Virallinen lehti nro 137 E , 12/06/2003 s. 0062 - 0063



KIRJALLINEN KYSYMYS P-2254/02 esittäjä(t): Marianne Eriksson (GUE/NGL) neuvostolle (17. heinäkuuta 2002) Aihe: Ihmisoikeudet Länsi-Saharassa Kun suhteista Länsi-Saharaan vastaava Euroopan parlamentin väliaikainen valtuuskunta oli helmikuussa Länsi-Saharassa, se tapasi eri etujärjestöjen edustajia. Kolme heistä (Moumen Mohamed Mahmoud National Promotion -järjestöstä sekä Moutik Elhoussine ja Noumria Brahim Forum of Truth and Justice -järjestön Saharan jaostosta) menetti heti työpaikkansa, koska oli ollut yhteydessä parlamenttiin. Tietääkö neuvosto tästä ja mihin toimiin se aikoo ryhtyä? Vastaus (6. helmikuuta 2003) Neuvosto ei ole tietoinen kysyjän mainitsemista tapahtumista. Yleisellä tasolla neuvosto tukee täysin YK:n toimia sekä New Yorkin päämajassa että kentällä Länsi-Saharan kansanäänestyksen tueksi perustetun YK:n toimikunnan Minurson kautta. Neuvosto on pannut merkille, että YK:n turvallisuusneuvosto on päättänyt jatkaa Minurson toimeksiantoa 31. tammikuuta 2003 asti. Neuvosto tukee tässä yhteydessä kaikkia yhteyksiä, jotka voivat vaikuttaa luottamuksellisen ilmapiirin luomiseen osapuolten kesken, myös henkilötasolla, jotta kestävän ratkaisun löytäminen ihmisoikeuksia tinkimättä kunnioittaen olisi mahdollista. Neuvosto vaati äskettäin Marokkoa varmistamaan, että kansalais- ja ihmisoikeuksia kunnioitetaan täysimääräisesti, ja jatkamaan yhteistyötä Punaisen Ristin kansainvälisen komitean kanssa kadonneiden länsisaharalaisten etsimistä koskevan kysymyksen selvittämiseksi.